ชี้เป้าอินเดีย ลงทุนเกษตร บุกตลาดโลก
ไอทีดีชี้ช่องลงทุนอุตสาหกรรมเกษตรอินเดีย ใช้อานิสงส์เอฟทีเอ
5 ก.พ. 2559

ไอทีดีชี้ช่องลงทุนอุตสาหกรรมเกษตรอินเดีย ใช้อานิสงส์เอฟทีเอ
นายวิมล ปั้นคง ผู้อำนวยการสำนักพัฒนาองค์ความรู้ สถาบันระหว่างประเทศเพื่อการค้าและการพัฒนา หรือ ไอทีดี เปิดเผยว่า ภายใต้ข้อตกลงเขตการค้าเสรี (เอฟทีเอ) ไทย-อินเดียและอาเซียน-อินเดีย เป็นโอกาสของผู้ประกอบการไทยที่จะเข้าไปลงทุนในภาคอุตสาหกรรมการเกษตรของอินเดียแบบครบวงจร ตั้งแต่การทำฟาร์ม การผลิต การแปรรูป การบรรจุภัณฑ์ ไปจนถึงการส่งออก เพื่อเลี่ยงมาตรการกีดกันทางการค้าและยกระดับคุณภาพสินค้าให้สูงขึ้น
“อินเดียเป็นประเทศที่มีพื้นที่เหมาะแก่การทำเกษตร และมีแรงงานราคาถูกจำนวนมาก จึงเป็นข้อได้เปรียบของผู้ประกอบการไทยที่มีของเทคโนโลยีการเพาะปลูกที่จะเข้าไปลงทุน ลำพังแค่ผลิตป้อนตลาดในประเทศก็มหาศาลแล้ว ยังสามารถเข้าถึงตลาดส่งออกระดับโลกด้วย” นายวิมล กล่าว
ทั้งนี้ ปัจจุบันมีผู้ประกอบการไทยเข้าไปลงทุนในอินเดียน้อยมาก ส่วนที่เข้าไปก็จะเป็นกลุ่มทุนขนาดใหญ่อย่างเครือเจริญโภคภัณฑ์ (ซีพี) กลุ่มธุรกิจก่อสร้างและธุรกิจผลิตชิ้นส่วนอิเล็กทรอนิกส์ เป็นต้น ดังนั้น จึงอยากกระตุ้นให้ผู้ประกอบการไทยเข้าไปลงทุนในประเทศอินเดียเพิ่มมากขึ้น
นอกจากนี้ รัฐบาลอินเดียต้องการเชื่อมโยงนโยบาย เช่น เมดอินอินเดีย ระเบียงเศรษฐกิจเดลี-มุมไบ และเมืองอัจฉริยะ (สมาร์ทซิตี้) กับโครงการรัฐบาลไทย